ആര്ദ്രം പദ്ധതി: ശ്രീമൂലനഗരം പഞ്ചായത്തിന് അവാര്ഡ് ശ്രീമൂലനഗരം: ആരോഗ്യരംഗത്ത് മികച്ച പ്രവര്ത്തനം കാഴ്ചവച്ചതിന് ശ്രീമൂലനഗരം ഗ്രാമ പഞ്ചായത്ത് ഒന്നാം സ്ഥാനത്തിനുളള അവാര്ഡ് കരസ്ഥമാക്കി. അഞ്ച് ലക്ഷം രൂപയാണ് അവാര്ഡ് തുകയായി ലഭിച്ചത്. ജില്ലയില് ആര്ദ്രം പദ്ധതിയുടെ നടത്തിപ്പിലുള്ള മികച്ച പ്രവര്ത്തനത്തിലൂടെയാണ് നേട്ടം കൈവരിച്ചത്. ചൊവ്വര കുടുംബാരോഗ്യ കേന്ദ്രത്തിലെ രോഗീ സൗഹൃദ പ്രവര്ത്തന രീതി, മെച്ചപ്പെട്ട അടിസ്ഥാന സൗകര്യങ്ങള്, മികച്ച ലബോറട്ടറി സംവിധാനം, ജീവിതശൈലി രോഗങ്ങള്ക്ക് പ്രത്യേക പരിഗണനയോടെയുള്ള ചികിത്സാരീതി എന്നിവയെല്ലാം കണക്കിലെടുത്താണ് അവാര്ഡ് നല്കിയത്. കളക്ടറേറ്റില് നടന്ന ചടങ്ങില് മന്ത്രി പി. രാജീവില്നിന്നു പഞ്ചായത്ത് പ്രസിഡന്റ് കെ.സി. മാര്ട്ടിന്, മെഡിക്കല് ഓഫീസര് ഡോ. ബിജിത എന്നിവര് ചേര്ന്ന് അവാര്ഡ് ഏറ്റുവാങ്ങി. പി.ടി. തോമസ് എംഎല്എ, ജില്ലാ കളക്ടര് ജാഫര് മാലിക്, ജില്ലാ പഞ്ചായത്ത് പ്രസിഡന്റ് ഉല്ലാസ് തോമസ്, ജില്ലാ മെഡിക്കല് ഓഫീസര് തുടങ്ങിയവര് പങ്കെടുത്തു.